Title: ประกาศบรรษัทตลาดรองสินเชื่อที่อยู่อาศัย เรื่อง โครงสร้างและการจัดหน่วยงาน อำนาจหน้าที่ วิธีการดำเนินการและสถานที่ติดต่อเพื่อขอรับข้อมูลข่าวสารของบรรษัทตลาดรองสินเชื่อที่อยู่อาศัย

ประกาศบรรษัทตลาดรองสินเชื่อที่อยู่อาศัย

ประกาศบรรษัทตลาดรองสินเชื่อที่อยู่อาศัย
เรื่อง
โครงสร้างและการจัดหน่วยงาน อำนาจหน้าที่ วิธีการดำเนินการและสถานที่ติดต่อ
เพื่อขอรับข้อมูลข่าวสารของบรรษัทตลาดรองสินเชื่อที่อยู่อาศัย[๑]

เพื่อเป็นการปฏิบัติตามมาตรา ๗
แห่งพระราชบัญญัติข้อมูลข่าวสารราชการ พ.ศ. ๒๕๔๐ ที่กำหนดให้หน่วยงานของรัฐต้องส่งข้อมูลข่าวสารของราชการให้ประชาชนได้มีโอกาสรับรู้ข้อมูลข่าวสารเกี่ยวกับการดำเนินการต่าง
ๆ ของราชการ บรรษัทตลาดรองสินเชื่อที่อยู่อาศัย (บรรษัท) เห็นควรประกาศโครงสร้างและการจัดหน่วยงาน
อำนาจหน้าที่วิธีการดำเนินงานและสถานที่ติดต่อเพื่อขอรับข้อมูลข่าวสารของบรรษัทตลาดรองสินเชื่อที่อยู่อาศัยไว้
ดังต่อไปนี้

ข้อ ๑
 บรรษัทตลาดรองสินเชื่อที่อยู่อาศัย
มีวัตถุประสงค์
เพื่อประกอบธุรกิจตลาดรองสินเชื่อที่อยู่อาศัยและกิจการอื่นที่ส่งเสริมและพัฒนาตลาดรองสินเชื่อที่อยู่อาศัย

ข้อ ๒
 ภายในขอบเขตวัตถุประสงค์
ให้บรรษัทมีอำนาจกระทำกิจการต่าง ๆ ดังต่อไปนี้
๒.๑
ถือกรรมสิทธิ์หรือมีสิทธิครอบครองหรือมีทรัพย์สิทธิต่าง ๆ สร้าง ซื้อ จัดหา ขาย
จำหน่าย เช่า ให้เช่า เช่าซื้อ ให้เช่าซื้อ ยืม ให้ยืม รับจำนำ รับจำนอง
แลกเปลี่ยนโอน รับโอน หรือดำเนินการใด ๆ เกี่ยวกับทรัพย์สินทั้งในและนอกราชอาณาจักร
ตลอดจนรับเงินหรือทรัพย์สินที่มีผู้มอบให้
๒.๒
รับโอนสินเชื่อของสถาบันการเงินและผู้ประกอบธุรกิจอสังหาริมทรัพย์
๒.๓ ดำเนินการแปลงสินทรัพย์เป็นหลักทรัพย์
๒.๔ ออกหลักทรัพย์หรือตราสารทางการเงิน
๒.๕ รับประกันความเสี่ยงให้แก่ผู้ลงทุนในหลักทรัพย์ที่ออกในการแปลงสินทรัพย์เป็นหลักทรัพย์ว่าจะได้รับชำระหนี้คืนตามรูปแบบหรือวิธีการที่ชัดเจน
๒.๖ เรียกเก็บดอกเบี้ย ส่วนลด ค่าธรรมเนียม
และค่าบริการทางการเงินอื่น ๆ ที่เกี่ยวข้อง
๒.๗
กู้ยืมเงินในประเทศหรือต่างประเทศเพื่อธุรกิจของบรรษัท
๒.๘
รับฝากเงินเพื่อประโยชน์ในการดำเนินธุรกิจของบรรษัทเพื่อให้การแปลงสินทรัพย์เป็นหลักทรัพย์สำเร็จลุล่วง
หรือเพื่อระดมเงินจากสถาบันการเงินและตลาดการเงิน แต่ไม่รวมถึงการระดมเงินฝากจากประชาชนทั่วไป
๒.๙
ใช้เงินคงเหลืออยู่เปล่าของบรรษัทในการลงทุนเพื่อนำมาซึ่งรายได้ตามที่ได้รับอนุญาตจากคณะกรรมการ
๒.๑๐
กระทำการอื่นบรรดาที่เกี่ยวกับหรือเนื่องในการจัดการให้สำเร็จตามวัตถุประสงค์ของบรรษัท
การออกหลักทรัพย์หรือการแปลงสินทรัพย์เป็นหลักทรัพย์
ให้บรรษัทดำเนินการตามกฎหมายว่าด้วยหลักทรัพย์และตลาดหลักทรัพย์
และกฎหมายว่าด้วยนิติบุคคลเฉพาะกิจเพื่อการแปลงสินทรัพย์เป็นหลักทรัพย์
แล้วแต่กรณี

ข้อ ๓
 มีอำนาจและหน้าที่ที่สำคัญของหน่วยงานตามโครงสร้างของบรรษัท
โดยสรุป ดังนี้
๓.๑ ฝ่ายพัฒนาธุรกิจ ๑, ๒
มีหน้าที่ดำเนินงานด้านการตลาดและวิเคราะห์ข้อมูลด้านธุรกรรมที่เกี่ยวข้อง
เพื่อจัดซื้อสินเชื่อให้เป็นไปตามนโยบายขององค์กร
รวมทั้งวางแผนและกำหนดกลยุทธ์ทางการตลาดเพื่อให้การดำเนินธุรกรรมของบรรษัท
บรรลุเป้าหมายการจัดซื้อตามที่กำหนดตลอดจนมีส่วนร่วมในการพัฒนาธุรกรรมหลักด้านอื่นขององค์กร
๓.๒ ฝ่ายบริหารเงินและตลาดทุน
มีหน้าที่ในการจัดหาแหล่งเงินทุนโดยรับฝากเงินกู้ยืมเงินและออกตราสารหนี้เพื่อการระดมทุนของบรรษัท
การบริหารสภาพคล่องและการลงทุนในช่องทางการลงทุน
เพื่อให้การบริหารจัดการกระแสเงินมีประสิทธิภาพตามนโยบายองค์กร
ดำเนินธุรกรรมแปลงสินทรัพย์เป็นหลักทรัพย์
บริหารจัดการนิติบุคคลเฉพาะกิจที่เกิดจากโครงการแปลงสินทรัพย์เป็นหลักทรัพย์
๓.๓ ฝ่ายสนับสนุนการจัดการ ประกอบด้วย
๓.๓.๑ งานโครงการ/งานเฉพาะกิจ
มีหน้าที่ปฏิบัติงานในงานโครงการหรืองานเฉพาะกิจ
เพื่อสนับสนุนธุรกรรมเฉพาะด้านหรือสนับสนุนองค์กรโดยทั่วไปตามที่ได้รับมอบหมาย
๓.๓.๒ งานนโยบายและแผน มีหน้าที่รวบรวมข้อมูลและประสานงานกับหน่วยงานต่าง
ๆ เพื่อจัดทำแผนงานและงบประมาณของบรรษัท
ให้เสร็จตามกำหนดเวลาตลอดจนติดตามผลการดำเนินงานด้านต่าง ๆ
ตามแผนและงบประมาณที่ได้รับ
ประเมินทิศทางด้านนโยบายและวิเคราะห์ผลกระทบที่อาจเกิดขึ้นรวมถึงการปรับปรุงแผนตามสภาวะที่เปลี่ยนแปลงไป
๓.๓.๓ งานสำนักกรรมการผู้จัดการ
มีหน้าที่ปฏิบัติงานเลขานุการของฝ่ายจัดการ จัดการประชุมคณะกรรมการบรรษัท
และคณะกรรมการบริหาร รวมถึงติดต่อประสานงานหน่วยงานต่าง ๆ
งานประชาสัมพันธ์เพื่อสื่อสารและเสริมสร้างภาพลักษณ์องค์กร และงานอื่น ๆ
ตามที่ได้รับมอบหมาย
๓.๓.๔ งานกำกับดูแล (Compliance)
มีหน้าที่กำกับดูแล และให้คำปรึกษาเกี่ยวกับการปฏิบัติงานตามกฎหมาย กฎเกณฑ์
ระเบียบข้อบังคับต่าง ๆ ทั้งราชการและบรรษัท
และสนับสนุนการบริหารเพื่อให้ผู้บริหารสามารถบริหารความเสี่ยงด้านการปฏิบัติตามกฎเกณฑ์
(Compliance Risk Management)
ได้อย่างมีประสิทธิภาพ
๓.๓.๕ งานโครงสร้างทางธุรกรรมและวิชาการ
มีหน้าที่ในการวิจัยและพัฒนาในการออกผลิตภัณฑ์ทางการเงินและการพัฒนา Pricing
Model เพื่อให้สามารถตัดสินใจทางการเงินได้อย่างเหมาะสม
ตลอดจนศึกษาค้นคว้าข้อมูลวิชาการทางด้านเศรษฐกิจการเงิน ด้านตลาดเงินตลาดทุนเพื่อสนับสนุนการดำเนินการขององค์กร
๓.๔ ฝ่ายทรัพยากรบุคคล ประกอบด้วย
๓.๔.๑ งานบริหารทรัพยากรบุคคล (Human
Resources Management) มีหน้าที่วางแผนและนโยบายทรัพยากรบุคคล
งานบริหารโครงสร้างองค์กรและอัตรากำลัง งานสรรหาบุคลากรบรรจุแต่งตั้ง
งานบริหารค่าจ้างเงินเดือน สวัสดิการและผลประโยชน์ต่าง ๆ
ของพนักงานให้เป็นไปตามกฎและระเบียบข้อบังคับ งานระบบบริหารทรัพยากรบุคคล (HRMS)
และการวิเคราะห์งาน (Job Analysis)
๓.๔.๒ งานพัฒนาทรัพยากรบุคคลและองค์กร (Human
Resources Development) มีหน้าที่พัฒนาขีดความสามารถหลักและศักยภาพพนักงาน
งานพัฒนาความก้าวหน้าในอาชีพและเสริมสร้างทัศนคติและวัฒนธรรมองค์กร
การจัดการองค์ความรู้เพื่อให้เป็นองค์การแห่งการเรียนรู้ รวมทั้งงานพนักงานสัมพันธ์และการสื่อสารภายในและการพัฒนาองค์กร
(Organization Development)
๓.๔.๓ งานบริหารสำนักงานและธุรการ มีหน้าที่จัดการงานธุรการและงานบริการสำนักงาน
ประกอบด้วยการดูแลทรัพย์สินและอุปกรณ์เครื่องใช้สำนักงาน งานสารบรรณ งานจัดซื้อจัดจ้างอุปกรณ์เครื่องใช้สำนักงานทุกชนิดยกเว้นคอมพิวเตอร์
งานควบคุมทะเบียนและดูแลทรัพย์สินและอุปกรณ์สำนักงานทุกชนิดของบรรษัท
รวมถึงการจัดทำประกันภัยทรัพย์สิน งานบริการสำนักงาน งานยานพาหนะ
และงานรวบรวมข้อมูลสำรองเพื่อนำไปจัดเก็บไว้ที่ตู้นิรภัยภายนอกตามนโยบายของบรรษัท
๓.๕ ฝ่ายบัญชีและการเงิน มีหน้าที่รับ - จ่ายเงิน
จัดทำงบการเงิน วิเคราะห์ สรุปผลการดำเนินงาน
นำเสนอข้อมูลทางการเงินที่ถูกต้องและเชื่อถือได้ต่อฝ่ายจัดการ
จัดทำรายงานทางการเงินให้หน่วยงานภายในและภายนอกให้ถูกต้องครบถ้วนและทันเวลา
ตลอดจนควบคุมรายการทางการเงินเป็นไปตามกฎ ระเบียบ ข้อบังคับและคำสั่งที่เกี่ยวข้อง
๓.๖ ฝ่ายกฎหมาย มีหน้าที่ดำเนินงานด้านกฎหมาย
เพื่อสนับสนุนการดำเนินกิจการของบรรษัท ได้แก่ งานด้านสัญญา
งานด้านให้คำปรึกษากฎหมาย งานด้านคดีความ งานทบทวนปรับปรุงกฎหมายและอื่น ๆ
ที่เกี่ยวข้องตามที่ได้รับมอบหมาย
๓.๗ ฝ่ายบริหารสินเชื่อและแก้ไขหนี้ ประกอบด้วย
๓.๗.๑ งานบริหารสินเชื่อ
มีหน้าที่ควบคุมดูแลงานปฏิบัติการสินเชื่อทั้งหมดของบรรษัท ตรวจสอบเอกสารสำคัญของลูกหนี้ที่มีการรับโอนตามสัญญาซื้อขาย
บริหารจัดการข้อมูลสินเชื่อ
โดยดำเนินการตรวจสอบความถูกต้องครบถ้วนของข้อมูลสินเชื่อ
รวมถึงการควบคุมดูแลการจัดเก็บเอกสารสำคัญของลูกหนี้
การทำนิติกรรมโอนกรรมสิทธิ์การรับจำนอง การไถ่ถอนปิดบัญชี การประเมินราคาหลักประกันลูกหนี้
การทำประกันอัคคีภัยหลักประกัน การจัดเก็บเงินชำระค่างวดของลูกหนี้
การจัดทำรายงานต่าง ๆ ที่เกี่ยวกับข้อมูลสินเชื่อลูกหนี้ทั้งหมดของบรรษัท
ตลอดจนดำเนินการให้บริการลูกหนี้และประสานงานกับงานแก้ไขหนี้กรณีที่เป็นลูกหนี้ที่มีปัญหา
๓.๗.๒ งานแก้ไขหนี้
มีหน้าที่บริหารสินเชื่อที่ค้างชำระ โดยติดตามเจรจาหาแนวทางในการแก้ไขหนี้
ประนอมหนี้
เร่งรัดหนี้สินและปรับปรุงโครงสร้างหนี้รวมถึงกระบวนการฟ้องร้องดำเนินคดี
ตลอดจนการบังคับคดียึดทรัพย์หลักประกันออกขายทอดตลาดชำระหนี้
ดูแลการขายทอดตลาดทรัพย์ สำรวจดูแลและจัดการทรัพย์สินรอการขาย (NPA)
รวมทั้งจัดทำข้อมูลและรายงานเกี่ยวกับการแก้ไขหนี้
การดำเนินคดีและการจัดการทรัพย์สินรอการขาย (NPA) ของลูกหนี้บรรษัททั้งหมด
๓.๘ ฝ่ายเทคโนโลยีสารสนเทศ มีหน้าที่
จัดหาและพัฒนาระบบสารสนเทศและโครงสร้างพื้นฐานที่จำเป็นของบรรษัท
พร้อมควบคุมดูแลให้สามารถทำงานได้อย่างต่อเนื่องมีประสิทธิภาพ
และเกิดความปลอดภัยของข้อมูลตามมาตรฐาน
เพื่อสนับสนุนการดำเนินงานขององค์กรให้เป็นไปตามแผนงานและนโยบายที่วางไว้
ตลอดจนให้คำปรึกษา ติดตาม
ประเมินผลและแก้ไขปัญหาจากการใช้งานระบบเทคโนโลยีสารสนเทศ เพื่อเพิ่มประสิทธิภาพหรือลดขั้นตอนการปฏิบัติงาน
และรองรับการขยายตัวของบรรษัท ในอนาคตทั้งระยะสั้นและระยะยาว
๓.๙ ฝ่ายบริหารความเสี่ยง
มีหน้าที่พัฒนาและวางระบบบริหารความเสี่ยงเครื่องมือในการบริหารความเสี่ยงรวมทั้งให้มีการนำระบบบริหารความเสี่ยงไปปฏิบัติให้มั่นใจว่าสามารถลดความเสี่ยงในด้านต่าง
ๆ หรือควบคุมให้อยู่ในระดับที่เหมาะสม รวมทั้งรับผิดชอบด้านงานควบคุมภายใน
การประเมินและจัดทำรายงานการควบคุมภายในตามระเบียบของ คตง.
๓.๑๐ ฝ่ายตรวจสอบภายใน มีหน้าที่ตรวจสอบ
สอบทานและให้ความเห็นอย่างเป็นอิสระเกี่ยวกับกระบวนการบริหารความเสี่ยง
การควบคุมภายในและการกำกับดูแล ความถูกต้องเชื่อถือได้ของรายงานทางการเงิน
การปฏิบัติตามกฎระเบียบต่าง ๆ ที่เกี่ยวข้อง
รวมถึงการให้คำแนะนำปรึกษาแก่หน่วยงานต่าง ๆ เพื่อให้การปฏิบัติงาน
เป็นไปอย่างมีประสิทธิภาพประสิทธิผล และมีการกำกับดูแลกิจการที่ดี

ข้อ ๔
 สถานที่ติดต่อเพื่อขอรับข้อมูลข่าวสารของบรรษัทตลาดรองสินเชื่อที่อยู่อาศัยงานสำนักกรรมการผู้จัดการ
(ประชาสัมพันธ์) ฝ่ายสนับสนุนการจัดการ เลขที่ ๓๙๓ อาคารสำนักงานสีลม (ปากซอยสีลม
๗) ชั้นที่ ๕ ถนนสีลม แขวงสีลม เขตบางรัก กรุงเทพ ฯ ๑๐๕๐๐ โทร. ๐ - ๒๖๘๕ - ๐๖๙๕
ต่อ ๑๑๗ โทรสาร ๐ - ๒๖๘๕ - ๐๖๓๗ - ๘ www.smcthailand.com

ประกาศ
ณ วันที่ ๓๑ กรกฎาคม พ.ศ. ๒๕๕๒
ดวงพร
 อาภาศิลป์
กรรมการและผู้จัดการ

ปริยานุช/ผู้จัดทำ
๒๗
พฤศจิกายน ๒๕๕๒

นันท์นภัสร์/ตรวจ
๒๗
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๖๘ ง/หน้า ๑๑๒/๑๘ พฤศจิกายน ๒๕๕๒